Projekt za izvedbo (PZI) se izdela po izdanem gradbenem dovoljenju in pred izbiro izvajalcev. V njem se opredelijo vsa potrebna dela na posameznem področju in vsi potrebni materiali vključno s količinami. Projekt za izvedbo je tako temelj za popis del oziroma zbiranje in pridobitev primerljivih ponudb izvajalcev del. Ne podcenjujte pomena PZI – omogoča vam nadzor nad delom izvajalcem in popolno kontrolo nad dejanskimi stroški izvedbe.
Cena PZI predstavlja 40 % cene projektne dokumentacije. Za povprečno enostanovanjsko hišo znaša cena PZI med 3.000 - 5.000 evri. Projekt za izvedbo vam bo izdelal arhitekt ali projektant, ki vodi proces urejanja celotne projektne dokumentacije od idejne zasnove dalje.
Projekt za izvedbo (PZI) predstavlja celovito strokovno navodilo za gradnjo objektov. Izvajalcu omogoča izvedbo v skladu s pravili stroke, predpisi in zakonom, ki ureja graditev ter skladno z zahtevami investitorja, cilji načrtovalca in zadnjim stanjem tehnike. PZI podaja podrobna tehnična in strokovna navodila za gradnjo objekta v skladu z gradbenim dovoljenjem in podrobnejši prikaz načrtovanih rešitev.
V projektu za izvedbo mora projektant zagotoviti strokovne podlage, ki jih izvajalec potrebuje za izvedbo objekta. Za strokovne podlage se štejejo načrti posameznih strok. Načrtovane rešitve morajo biti ob ustreznih strokovnih kompetencah izvajalca izvedljive in prikazane kot direktno navodilo za delo. Pri izdelavi PZI mora projektant upoštevati zadnje stanje tehnike, da bo izvajalec lahko uspešno realiziral izvedbo storitev.
V projektu za izvedbo se načrti za posamezno stroke izdelajo v samostojni mapi s splošnimi podatki o projektu za izvedbo in izdelovalcih projekta. Poleg vodilne mape mora PZI vsebovati tudi načrt arhitekture in risbe ter tehnično poročilo načrtovanih rešitev in opisov za posamezne stroke, vključno s popisom količin materiala in opreme.
Načrt arhitekture v PZI poleg tehničnega poročila zajema načrt ureditvene situacije, načrt izkopov, risbe temeljev, načrt strojnih inštalacij, risbe vodovodnega priključka, kanalizacijskega priključka, načrt elektro instalacij, risbe telekomunikacij, risbe fasade, načrte gradbenih konstrukcij s statičnimi izračuni, strehe, risbe tlorisov vseh etaž, risbe vseh prerezov, potrebnih za celovit pregled projekta, risbe shem in detajlov izvedbe ter varnostni elaborat in načrt ureditve gradbišča.